Lars Løkke varmer op til noget stort, vurderer Ekstra Bladets politiske analytiker, efter at Løkke søndag har brudt to ugers tavshed

Lars Løkke har brudt tavsheden, efter at han 31. august efter en ophedet debat trak sig som formand for Venstre.

Det gør han i langt et opslag på Facebook.

Her kalder Løkke blandt andet beslutningen om at gå af for 'den rigtigste'.

Lars Løkke bryder tavsheden

Men opslaget undrer Ekstra Bladets politiske analytiker Henrik Qvortrup, der især bider mærke i denne sætning: 'Derfor glæder jeg mig til også snart at komme rundt i Danmark igen - for at mødes med alle, der ligesom jeg kere sig om vores fantastiske lands fremtid'.

- Det er opsigtsvækkende. Hvilken ekspolitiker ville gøre det? Tale om Danmarks fremtid og planlægge at rejse rundt i Danmark for at mødes med vælgere. Det smager af en mand, der ikke er færdig i dansk politik. Han pønser på noget, siger Henrik Qvortrup til Ekstra Bladet.

Muligt nyt parti

Det er ikke længe siden, at Ekstra Bladet 4. august kunne afsløre, at Løkke flere gange har luftet tanken om at stifte et nyt parti.

Selv har Løkke på et møde i Venstres forretningsudvalg 30. august fortalt, at en rigmand ville give ham fire millioner til at stifte et nyt parti.

Og det studser Qvortrup over:

- Løkke har ikke lagt skjul på, at han føler, at der ikke bliver lyttet til hans plan om et borgerligt centrum, som han slog på tromme for i valgkampen, og som endte med at give Venstre et fornuftigt valg, vurderer Henrik Qvortrup.

- Nu har han muligheden for at vejre stemningen og fornemme, om han har opbakning i baglandet til et eventuelt nyt parti.

Giver store interviews

Senere søndag vil Lars Løkke efter planen give to interviews i bedste sendetid på både TV 2 og DR.

Selv skriver Løkke på Facebook, at han glæder sig til 'at svare på de mange spørgsmål, min beslutning om at stoppe har rejst'.

- Han giver den med den store violin. Det er nok ikke i aften, at han lancerer et nyt parti, men derfor kan han jo godt varme op til det. Det vil i hvert fald være mærkeligt at give to store interviews, hvis der ikke er noget at sige, lyder det fra Henrik Qvortrup.

Løkke vil tale om sit exit

Også på Twitter har avisens politiske analytiker luftet sine tanker.

- Lugter denne her formulering ikke af, at Lars Løkke pønser på en fremtid i dansk politik, skriver Qvortrup.

- Jo, svarer den politiske kommentator Jarl Cordua prompte.

V-kilder: Løkke taler om at stifte nyt parti

Se også: OVERBLIK: Venstres turbulente august